“แม่ลูกศรีตรัง” ควงคู่วิ่ง เก็งรับปันผล โบรกอัพเป้า STA ใหม่ 25 บ.
STA-STGT ควงแขนวิ่ง นักลงทุนเข้าซื้อรอรับปันผล-รับแผนขยายกำลังผลิตเพิ่มเป็น 4.24 ล้านตันต่อปีภายในปี 67 โบรกอัพเป้า STA ใหม่ 25 บ. สะท้อนกำไร Q1/66 จะฟื้นจากการเปิดประเทศของจีน
STA-STGT ควงแขนวิ่ง นักลงทุนเข้าซื้อรอรับปันผล-รับแผนขยายกำลังผลิตเพิ่มเป็น 4.24 ล้านตันต่อปีภายในปี 67 โบรกอัพเป้า STA ใหม่ 25 บ. สะท้อนกำไร Q1/66 จะฟื้นจากการเปิดประเทศของจีน
20 ก.พ. 2566

ผู้สื่อข่าวรายงานว่า วันนี้ (20 ก.พ.66) ราคาหุ้น บริษัท ศรีตรังแอโกรอินดัสทรี จำกัด (มหาชน) หรือ STA ณ เวลา 10:27 น. อยู่ที่ระดับ 24.80 บาท บวก 1 บาท หรือ 4.20% สูงสุดที่ระดับ 25 บาท ต่ำสุดที่ระดับ 23.80 บาท ด้วยมูลค่าการซื้อขาย 173.45 ล้านบาท
บริษัท ศรีตรังโกลฟส์ (ประเทศไทย) จำกัด (มหาชน) หรือ STGT อยู่ที่ระดับ 11.30 บาท บวก 0.80 บาท หรือ 7.62% สูงสุดที่ระดับ 11.40 บาท ต่ำสุดที่ระดับ 10.70 บาท ด้วยมูลค่าการซื้อขาย 157.48 ล้านบาท
สำหรับราคาหุ้นที่ปรับตัวขึ้นมานั้นคาดมาจากการเข้าซื้อเพื่อรอรับปันผล โดย STA ประกาศจ่ายปันผลจากงวดดำเนินงานวันที่ 1 ม.ค.65 ถึงวันที่ 31 ธ.ค.65 และกำไรสะสม เป็นเงินสดในอัตรา 1 บาท/หุ้น กำหนดขึ้นเครื่องหมาย XD วันที่ 19 เม.ย.66 กำหนดจ่ายเงินปันผลให้ผู้ถือหุ้น 8 พ.ค.66
ขณะที่ STGT ประกาศจ่ายปันผลจากงวดดำเนินงานวันที่ 1 ม.ค.65 ถึงวันที่ 31 ธ.ค.65 และกำไรสะสม เป็นเงินสดในอัตรา 0.25 บาท/หุ้น กำหนดขึ้นเครื่องหมาย XD วันที่ 19 เม.ย.66 กำหนดจ่ายเงินปันผลให้ผู้ถือหุ้น 8 พ.ค.66
ทั้งนี้ นายวีรสิทธิ์ สินเจริญกุล กรรมการผู้จัดการใหญ่และกรรมการบริหาร STA กล่าวว่า บริษัทฯ วางแผนขยายกำลังการผลิตรวมอย่างต่อเนื่อง โดยจะเพิ่มกำลังการผลิตรวมเป็น 4.24 ล้านตันต่อปีภายในปี 67 จากสิ้นปี 65 อยู่ที่ 3.18 ล้านตันต่อปี เพื่อรักษาตำแหน่งผู้นำอุตสาหกรรมยางธรรมชาติครบวงจรรายใหญ่ที่สุดของโลก และวางเป้าหมายปริมาณการขายปี 66 ที่ 2 ล้านตัน เพิ่มขึ้น 33% จากปีที่ผ่านมา
ด้านบล.กสิกรไทย ระบุในบทวิเคราะห์ว่า คาดผลการดำเนินงานงวดไตรมาส 1/66 ของ STA กำไรจะฟื้นตัวหนุนจากการเปิดประเทศของจีน ช่วยเพิ่มดีมานด์ยางและ ASP ทั้งนี้จึงปรับเพิ่มราคาเป้าหมายปี 66 จาก 22 บาท เป็น 25 บาท